Diari Oficial de la Generalitat Valenciana


Sumari del DOGV 5275, del 07-06-2006 (2006/5747)

ACORD de la Comissió Territorial d'Urbanisme de València, de 6 de març de 2006, relatiu a la modificació puntual núm. 3 del Pla general de Caudete de las Fuentes.
------------------------------------------------------------------------------------------------------------------------------------------------------------------

### Dades del document

Número de DOGV
:   5275

Data del DOGV
:   07-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5747


Data del document
:   06-03-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Caudete de las Fuentes
    * pla d'urbanisme

ACORD de la Comissió Territorial d'Urbanisme de València, de 6 de març de 2006, relatiu a la modificació puntual núm. 3 del Pla general de Caudete de las Fuentes. [2006/X5747]  
Vist l'expedient remés per l'Ajuntament de Caudete de las Fuentes referit a la modificació puntual núm. 3 del Pla general, a l'efecte de la seua aprovació definitiva, i de conformitat amb el següents:  
Antecedents de fet  
Primer. El Projecte, que ha tingut entrada en la Comissió Territorial d'Urbanisme amb data 2 d'agost de 2005, es va sotmetre a informació pública mitjançant un acord del Ple de l'Ajuntament en la sessió del dia 7 de setembre de 2004. Una vegada transcorregut el corresponent període d'exposició pública (DOGV núm. 4892, de 26 de novembre de 2004 i en el diari Levante de 13 de novembre de 2004), sense que es presentaren al·legacions, es va aprovar provisionalment pel Ple de la corporació local mitjançant un acord unànime de data 28 de juliol de 2005.  
Segon. El Projecte consta de memòria informativa i justificativa i plànols.  
Tercer. L'objecte d'aquesta modificació és canviar la qualificació d'una parcel·la de sòl urbà de 952'40 m2 de superfície (parcel·la A, situació: Ctra. Madrid-València, 42) d'industrial en illa per la qualificació residencial ampliació de nucli dels terrenys circumdants, a fi de donar a aquesta un ús més coincident amb les necessitats actuals.  
La justificació d'aquesta modificació ve donada pel fet que el Pla general, en un intent de mantenir i legalitzar activitats, va arreplegar la situació de fet existent en les illes situades a un costat i a l'altre de l'antiga carretera nacional Madrid-València, intercalant-se activitats de tipus industrial amb l'ús residencial. El planejament anterior atribuïa a la zona un ús residencial intensiu, amb una edificabilitat de 2'5 m2sostre/m2sòl, que es va veure sacrificada a favor del que s'ha expressat més amunt.  
Després d'anys de vigència de l'actual pla general, en construir-se l'autovia, es planteja el manteniment d'aquesta qualificació per l'actual propietària de la parcel·la, on es troba un taller de reparació de vehicles adossat a un antic molí, que ha quedat obsolet davant la desaparició del trànsit rodat. D'altra banda, les possibilitats que el planejament permet en la seua actual qualificació, ja inadequada i en vistes a un canvi d'ús, fan molt difícil l'aprofitament racional de l'immoble.  
Quart. Durant la tramitació de l'expedient, en data 29 de setembre de 2005, se sol·licita a l'Ajuntament que aporte certificats de capacitat i suficiència d'abastiment d'aigües emés per l'empresa responsable del subministrament, i de l'empresa gestora de l'estació depuradora d'aigües residuals (EDAR). Així mateix, es va sol·licitar informe la Direcció General d'Habitatge i a l'IVHSA, que no han emés un informe respecte d'això.  
Al contrari, no s'ha sol·licitat informe a la Demarcació de Carreteres del Ministeri de Foment o a l'Oficina del Pla de Carreteres de la Conselleria d'Infraestructures i Transport, perquè la parcel·la afectada dóna enfront de l'antiga carretera N-III.   
En data 1 de desembre de 2005 té entrada escrit de l'Ajuntament remetent certificat d'EGEVASA sobre disponibilitat de cabals suficients per a abastir la finca i informe de l'EPSAR sobre capacitat del sistema de sanejament i depuració de Caudete de las Fuentes.  
Cinqué. Caudete de las Fuentes disposa de pla general aprovat definitivament per la Comissió Territorial d'Urbanisme en data 31 de maig de 2001.   
Sisé. La Comissió Informativa de la Comissió Territorial d'Urbanisme de València, en la sessió del 27 de febrer de 2006, va emetre un informe relatiu al projecte que ens ocupa, complint així el que preceptua l'art. 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
Fonaments de dret  
Primer. La tramitació ha sigut correcta, conforme al que estableix l'article 38, per remissió de l'art. 55.1, de la Llei 56/94, de 15 de novembre, de la LRAU.  
Segon. La documentació s'estima suficient a l'efecte del compliment del que preceptuen els art. 27 i 28 de la LRAU.  
Tercer. La modificació es considera acceptable des del punt de vista de les exigències de la política urbanística i territorial de la Generalitat, tal com recull l'article 40 de la LRAU.   
Respecte del compliment de mesures compensatòries pel possible major aprofitament lucratiu, que es podria requerir en funció del que preveu l'art. 55.3 de la LRAU, atesa l'escassa superfície afectada, resulta complicat avaluar-lo, tenint en compte que en les normes subsidiàries aprovades el 1989, tal com indica la memòria, per a aquestes zones ja s'establia amb caràcter general l'edificabilitat de 2,5 m2/m2.  
La memòria justificativa indica que l'alteració prevista en aquesta modificació manté la proporció i la qualitat de les dotacions públiques previstes pel planejament vigent respecte a l'aprofitament, sense augmentar aquest en detriment de la millor realització dels estàndards exigibles, complint-se el que preveu l'esmentat article 55.3 LRAU.  
Quart. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva dels plans generals .i de les seues modificacions. de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb l'article 10.a) del Decret 201/2003, de 3 d'octubre, del Govern Valencià, pel que s'aprova el Reglament dels òrgans urbanístics de la Generalitat Valenciana.   
A la vista de tot el que antecedeix, la Comissió Territorial d'Urbanisme, en sessió celebrada el 6 de març de 2006 acorda: aprovar definitivament la modificació núm. 3 del Pla general de Caudete de las Fuentes, pels antecedents i motius exposats.   
Contra aquest acord, que no posa fi a la via administrativa, es pot interposar recurs d'alçada davant la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció d'aquesta notificació.  
Si és el cas, les administracions públiques poden formular requeriment d'anul·lació o revocació segons disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant la secretària autonòmica de Territori i Medi Ambient per analogia amb l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini de dos mesos comptadors a partir de l'endemà de la data de recepció d'aquesta notificació. L'esmentat article 44 de la Llei 29/1998 estableix literalment:  
Art. 44.1. En els litigis entre administracions públiques no cabrà interposar recurs en via administrativa. Això no obstant, quan una administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit que no es formule el requeriment indicat, les administracions públiques podran interposar, en el termini de dos mesos, comptadors des de la notificació, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, d'acord amb el que preveu l'article 46-1 de l'esmentada Llei 29/98.  
Tot això sense perjudici que es puga exercir qualsevol altre recurs o acció que es crega oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 27-5 de la Llei 30/92, de 26 de novembre, de règim jurídic de les administracions públiques i del procediment administratiu comú (LRJAP-PAC).  
València, 6 de març de 2006.. El secretari de la Comissió Territorial d'Urbanisme: Álvaro Aleixandre Ortí.